ศาลฯยกฟ้อง “กสทช.” ปมประกาศเรียงช่อง “ทีวีดิจิทัล” ชี้ไม่ขัดรธน.
ศาลฯยกฟ้อง “กสทช.” ปมประกาศเรียงช่อง “ทีวีดิจิทัล” ชี้ไม่ขัดรธน.
4 ธ.ค. 2563

ผู้สื่อข่าวรายงานว่า ศาลปกครองกลางได้อ่านคำพิพากษาศาลปกครองสูงสุด คดีหมายเลขดำที่อร. 45/2562 หมายเลขแดงที่ อร. 66/2563 ที่บริษัท ทรู วิชั่นส์ กรุ๊ป จำกัด ฟ้องคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กับพวกขอให้เพิกถอนประกาศ กสทช. เรื่องหลักเกณฑ์การจัดลำดับบริการโทรทัศน์ ลงวันที่ 23 กันยายน 2558 ซึ่งศาลปกครองกลางได้มีคำพิพากษาเพิกถอนประกาศดังกล่าว
โดยศาลปกครองสูงสุดวินิจฉัยว่า การออกประกาศจัดลำดับช่องที่กำหนดให้นำช่องรายการโทรทัศน์ที่ให้บริการเป็นการทั่วไป (Free TV) มากำหนดเป็นช่องต้นๆแล้วนำรายการโทรทัศน์ที่ไม่ใช้คลื่นความถี่มาจัดเรียงถัดจากช่องรายการโทรทัศน์ที่เป็นการทั่วไป เป็นไปตามบทบัญญัติของกฎหมายเป็นการดำเนินการเพื่อให้ประชาชนสามารถรับชมรายการโทรทัศน์ที่เป็นการทั่วไป (Free TV) ได้จากหมายเลขช่องเดียวกันทั้งหมดไม่ว่าประชาชนจะใช้บริการโทรทัศน์ระบบดิจิตอลที่ต้องใช้เสาอากาศ ระบบจานดาวเทียม หรือเคเบิลทีวีอันเป็นการแก้ปัญหาความสับสนในการหาช่องรายการโทรทัศน์ที่เป็นการทั่วไป (Free TV) ซึ่งอาจเปลี่ยนแปลงไปตามที่ผู้รับใบอนุญาตกำหนดโดยไม่ได้ทำให้จำนวนช่องรายการของผู้ฟ้องคดีลดลงหรือเป็นการสร้างภาระเกินสมควรแต่อย่างใด
ประกาศดังกล่าวไม่ขัดต่อรัฐธรรมนูญหรือกระทบต่อสิทธิในทรัพย์สินของผู้ฟ้องคดีโดยตรง ศาลปกครองสูงสุดจึงมีคำพิพากษากลับคำพิพากษาของศาลปกครองกลางเป็นยกฟ้อง